
Predkladacia správa
 
Návrh Medzirezortný program 06 E - Podpora obrany štátu na roky 2017 až 2022 bol vypracovaný v súlade s § 26 ods. 5 zákona č. 319/2002 Z. z. o obrane Slovenskej republiky v znení neskorších predpisov a na rokovanie vlády SR je predložený na základe uznesenia vlády SR č. 687 zo 16. decembra 2015.
Cieľom predloženého návrhu je zabezpečiť koordináciu úloh na realizáciu opatrení, prostredníctvom ktorých ministerstvá a ostatné ústredné orgány štátnej správy  vytvárajú predpoklady na zabezpečenie obrany štátu.

Vecným obsahom návrhu Medzirezortný program 06 E - Podpora obrany štátu na roky 2017 až 2022 sú úlohy, ktoré vyplývajú z Rozvojového plánu podpory obrany štátu s výhľadom do roku 2024, ktorý bol schválený uznesením vlády SR č. 134/2015. Návrh úloh medzirezortného programu bol spresnený Ministerstvom obrany SR, ktoré ako gestor programu vydalo Usmernenie medzirezortného programu 06 E - Podpora obrany štátu na roky 2016 až 2021. 

Návrh medzirezortného programu bol vypracovaný v súčinnosti s Ministerstvom dopravy, výstavby a regionálneho rozvoja SR, Ministerstvom zdravotníctva SR, Ministerstvom vnútra SR a Správou štátnych hmotných rezerv SR, ktoré sú účastníkmi medzirezortného programu. 
Finančné prostriedky, uvedené v materiáli na plnenie zámeru a cieľov podprogramov medzirezortného podprogramu, vychádzajú z uznesením vlády SR č. 461/2016 schváleného Návrhu rozpočtu verejnej správy na roky 2017 až 2019 a sú vyčlenené v príslušných rozpočtových kapitolách rezortov, ktoré sa podieľajú na zabezpečovaní úloh podpory obrany štátu. Údaje týkajúce sa rozpočtu na rok 2020 resp. na nasledujúce roky sú výhľadové.“
V nadväznosti na reálne zdrojové možnosti štátu museli byť pôvodne plánované limity finančných prostriedkov upravené, čo si následne vyžiadalo spresnenie priorít a posunutie časového horizontu ich plnenia.
Vyhodnotenie vecného a finančného plnenia zámerov, cieľov a merateľných ukazovateľov tohto medzirezortného programu je súčasťou návrhu a slúži ako spätná väzba na každoročné vecné spresňovanie zámerov a cieľov programu.
V rámci prípravy  materiálu na rokovanie vlády SR bolo s ním vykonané predbežné pripomienkové konanie a medzirezortné pripomienkové konanie. Vznesené pripomienky boli do predloženého návrhu v primeranom rozsahu zapracované. Návrh materiálu je predkladaný bez rozporov.
